GiliGold/VAD_KnessetCorpus huggingface dataset:
יעל רון בן משה: אבל זו האמירה, אם אין לי נתונים - - -
שלומי עם שלום: אני אתן לך את הנתונים שיש אצלנו.
יעל רון בן משה: מבחינתי זו אמירה שלא צריכה להיות בפרוטוקול.
שלומי עם שלום: אנחנו נעבוד עם הצוות שלך כדי שתראי שמה שאמרנו הוא אמת.
יעל רון בן משה: עידן, עוד משהו?
עידן דיין: כמו ששלומי אמר, בשנת 2019 שילמנו עשרות מיליוני שקלים כפיצוי לפי חוק טיבי, חוק שירותי תעופה.
עידן דיין: אנחנו פועלים לפי החוק ומתי שצריך לתת פיצוי אנחנו נותנים.
עידן דיין: גם מתי שלא מגיע, וזה הרבה פעמים, אנחנו נותנים מטעמי קשרי לקוחות פיצויים שמסתכמים בכמעט חצי מהסכום שקבוע בחוק או שיעורים כאלה ואחרים.
עידן דיין: זה דברים שמקבלים אצלנו ולא מקבלים במקומות אחרים.
מירים אילדיז: ובאופן יזום.
ישראל אייכלר: אולי תזכיר לנו כמה שעות זה לפי החוק?
ישראל אייכלר: שש שעות?
עידן דיין: שמונה שעות.
יעל רון בן משה: תציגי בבקשה שם ותפקיד ואז רשות הדיבור תהיה שלך.
הדס יעקובסון ארידור: עורכת הדין הדס יעקובסון מהמועצה הישראלית לצרכנות.
הדס יעקובסון ארידור: אנחנו היינו בקשר עם אל על, אנחנו בקשר רציף וטוב.
הדס יעקובסון ארידור: אנחנו מאוד מחבבים את אנשי הקשר שלנו שם.
הדס יעקובסון ארידור: אנחנו יודעים שעברה עליכם תקופה קשה, אנחנו היינו בצד השני שלה.
הדס יעקובסון ארידור: כמו שאתם חטפתם את מבול הפניות, אנחנו קיבלנו 110,000 פניות בתקופת הקורונה.
שלומי עם שלום: רק להזכיר לפרוטוקול - - -
יעל רון בן משה: רגע, רשות הדיבור אצלה.
הדס יעקובסון ארידור: אנחנו מכירים את הבעיות ואנחנו באמת בקשר רציף.
הדס יעקובסון ארידור: אחרי שאמרתי את זה, יש תשובות שמגיעות מהחברה - - אני כרגע מדברת על התשובות, אני לא מדברת על היעדר התשובות שהן בעיה בפני עצמה.
הדס יעקובסון ארידור: אני מדברת על התשובות שמתקבלות.
הדס יעקובסון ארידור: בנוגע לפיצוי, אנחנו קיבלנו תשובה בכתב מהחברה כשדרשנו פיצוי על פי חוק שירותי תעופה, לפיה בימים אלה מקדם הרגולטור רשות התעופה האזרחית תיקון חקיקה אשר אמור לחול רטרואקטיבית.
הדס יעקובסון ארידור: התיקון מתייחס לכך שהצרכנים לא יהיו זכאים לפיצוי.
הדס יעקובסון ארידור: ראשית, זו לא תשובה שתואמת להוראות החוק, כי התיקון עוד לא קרה.
הדס יעקובסון ארידור: אני לא יודעת אם הוא יחול רטרואקטיבית, וכרגע מגיע לצרכן פיצוי.
הדס יעקובסון ארידור: לשבת פה ולהגיד אנחנו מפצים מעבר ולענות לנו שהמטרה היא לשלול את הפיצוי מהצרכנים, זה קצת בעייתי בעיניי.
הדס יעקובסון ארידור: בנוסף, גם התגובה למכתב המרוכז ששלחנו אליכם שבסופו של דבר הציף בעיות שכולנו מודעים אליהן.
הדס יעקובסון ארידור: זה לא סוד, הבעיות האלה הן לא המצאות.
הדס יעקובסון ארידור: כולנו אזרחים וצרכנים.
הדס יעקובסון ארידור: התגובה הייתה תגובה שהייתה עסוקה באיזושהי התנצחות ופחות מענה ענייני.
הדס יעקובסון ארידור: אני חושבת שהצרכנים המון זמן, גם אנחנו כארגון צרכנים ביקשנו מהם לשאת בנטל ולהיכנס תחת האלונקה.
הדס יעקובסון ארידור: מדובר בחברה עם חשיבות אסטרטגית וכדומה.
הדס יעקובסון ארידור: הם חיכו 21 יום, אחר כך 90 יום ואז 120 יום ושנה, ואז הסכמנו לוואוצ'רים במקום פיצוי.
הדס יעקובסון ארידור: מספיק, הגיע הזמן שיתנו להם את היחס שמגיע להם.
הדס יעקובסון ארידור: אני מבינה שאתם מנסים, אבל התשובות שאנחנו מקבלים בכתב מספרות סיפור טיפה אחר.
שלומי עם שלום: תודה על הדברים שאמרת.
שלומי עם שלום: אני רק אזכיר שאחד הדברים איתם התמודדנו זה שלא החזרנו את הכסף ללקוחות.
שלומי עם שלום: אני רוצה להבהיר אם השתמע מכאן שאת הכסף השבנו עד תומו כי הבטחנו שנעשה את זה ועשינו את זה בשנה שעברה.
יעל רון בן משה: זה כנראה לא מדויק.
שלומי עם שלום: היא מדברת על הפיצוי, לא על הכסף.
הדס יעקובסון ארידור: אני מדברת על הפיצוי.
שלומי עם שלום: זה כן מדויק.
שלומי עם שלום: היו הרבה מאוד אנשים שהיה חסר להם כסף בהיקף של מיליארד שקלים.
שלומי עם שלום: אמרנו שכשהמדינה תסייע הדבר הראשון שנעשה הוא לגייס אנשים ולהשיב את הכסף.
שלומי עם שלום: תוך חודש זה מה שעשינו וחשוב להגיד את זה פה בוועדה לפניות הציבור, כי זה כאב מאוד גדול שהיה לנו וללקוחות.
שלומי עם שלום: לנו לא היה מאיפה לשלם ואותם זה לא היה צריך לעניין.
שלומי עם שלום: נמצאה הדרך לעשות את זה ואני שמח - - גם וועדת הכספים עזרה וגם אנחנו.
שלומי עם שלום: לקחנו את זה כמבצע ותוך חודש סיימנו את זה.
יעל רון בן משה: והפיצוי?
שלומי עם שלום: עידן, בבקשה.
עידן דיין: לגבי מה שאת התייחסת, עד ה-6 ליולי הייתה הוראת שעה שהחריגה את חובת הפיצוי לגבי כל טיסה מכל סיבה, תחת זה שהמחוקק הכיר במה שעובר בתקופת הקורונה על חברות התעופה.
עידן דיין: אחרי ה-6 ליולי הייתה יוזמה של משרד התחבורה, יש תזכיר חוק שפורסם באתר משרד המשפטים שמכיר בזה שהיה את האומיקרון וכל ביטולי הטיסות שקרו בעקבות ההתפתחויות שקרו אחרי ה-6 ליולי.
עידן דיין: הוא קבע שהחוק אמור לחול גם רטרואקטיבית, הוראת השעה הנוספת.
עידן דיין: אנחנו לא הסתמכנו על הדבר הזה, כל טיסה נבחנה לפי הנסיבות שלה.
עידן דיין: גם ללא הוראת השעה, עדיין היו מקרים שהטיסות שהתבטלו נפלו לגדר החריג.
עידן דיין: העמדה המשפטית היא שתזכיר החוק שהיה אמור להיות מחוקק היה אמור לתת הבהרה למצב המשפטי.
עידן דיין: הוא לא היה אמור לשנות אותו כי עדיין אפשר להכיר בטיסה שמבוטלת כנכנסת לחריג של סיבות לא צפויות.
הדס יעקובסון ארידור: אחרי שנתיים של קורונה להגיד נסיבות זה קצת מוזר.
עידן דיין: יש מגבלות.
עידן דיין: אם ניקח את שוויץ כשהיה את האיסור על כניסת ישראלים, זה משהו שקרה ואנחנו צריכים לבטל טיסה.
עידן דיין: הם לא היו מוכנים לקבל ישראלים.
עידן דיין: זה כל מיני מגבלות רגולטוריות שמוטלות מהיום למחר על ידי רשויות שונות בעולם, לא רק בישראל.
עידן דיין: כל טיסה צריכה להיבחן לפי הנסיבות שלה.
יעל רון בן משה: אבל אירוע שוויץ היו לפני מעל שנתיים.
עידן דיין: היה גם בנובמבר או דצמבר 2021.
יעל רון בן משה: שבעה חודשים.
שלומי עם שלום: את אומרת שלא קיבלת תשובות?
הדס יעקובסון ארידור: קיבלנו.
שלומי עם שלום: אולי אם יש דברים נקודתיים שצריך לסיים את הדיון עליהם אז נסיים את זה.
שלומי עם שלום: זה יהיה כמו שיח שאת תגידי - - -
יעל רון בן משה: על מקרים נקודתיים בבקשה תטפלו אחד מול השנייה.
יעל רון בן משה: הרשות להגנת הצרכן, את רוצה להתייחס?
יעל דניאל: שמי יעל דניאל, אני מנהלת פניות הציבור ברשות להגנת הצרכן.
יעל דניאל: בגדול גם אצלנו מאוד בולטת המגמה של אי מענה לשיחות טלפונית.
יעל דניאל: אם הכוכב ב-2021 היה ביטול עסקאות בו היה קושי, ב-2022 אנחנו רואים תלונות על אי מענה ועל שירות לקוחות לקוי.
יעל דניאל: אני שומעת שאתם כבר על זה.
יעל דניאל: גם בנושא של דחיית וביטולי טיסות ברגע האחרון, זה גם משהו שפתאום התחיל להופיע אצלנו חזק.
שלומי עם שלום: גם כאן ניסינו - - -
יעל דניאל: אני שומעת אתכם, אני שמחה לשמוע את זה.
יעל דניאל: בסך הכל אנשים מתקשרים אלינו, הם בעצם צרכנים בעמדת נחיתות.
יעל דניאל: הם לא מצליחים להשיג אתכם.
יעל דניאל: מה שאנחנו עושים בתוך המצב הזה הוא להפנות לחוק טיבי שהוא חוק אזרחי.
יעל דניאל: גם שם החזק הולך ותובע והחלשים לצערנו הגדול הרבה פעמים לא מקבלים את הפיצוי הנדרש.
יעל דניאל: אנחנו רואים את ההפרות באופן כללי.
יעל דניאל: כרגע יש גם תיקים שמתנהלים.
יעל דניאל: יש לנו כמה חקירות מול חברות תעופה כאשר הנושאים העיקריים זה דווקא ביטולי טיסות והנושא של השבת כספים.
יעל דניאל: אנחנו גם שותפים לוועדה לגבי הרחבת חוק השש דקות.
יעל דניאל: אין לנו עדיין דעה מגובשת, אבל אנחנו בהחלט חלק מהוועדה ואני שומעת שזה נושא שמתבשל ואולי צריך לדבר עליו.
שלומי עם שלום: אולי גם לגבי חוק שש הדקות כדאי לראות שלא מפלים את החברה היחידה שיש לה מענה קולי בארץ, כי לאף אחד אין.
יעל רון בן משה: בסדר, זאת גם החברה היחידה שמקבלת תמיכות.
יעל רון בן משה: אם צריך להגיע לנושא נוסף מהאוצר או משרד התחבורה לוועדת כספים, אנחנו נדון בזה.
יעל רון בן משה: זה שאתם החברה הלאומית זה זכות אבל גם הרבה חובה.
יעל רון בן משה: נציג משרד התחבורה, תרצה להתייחס?
דני מורג: דני מורג מרשות התעופה שהיא יחידת סמך במשרד התחבורה.
דני מורג: הזכירו פה את חוק טיבי שנותן מענה בקטע של החזר לגבי ביטולי טיסה ופיצוי.
דני מורג: ההחרגה הסתיימה והפיצוי בתוקף.
דני מורג: בעיקרון לרשות התעופה האזרחית אין יכולות אכיפה לגבי החוק הזה.
דני מורג: הדרך שפנויה בפני הנוסע זה לתבוע את חברת התעופה.
דני מורג: החוק אפילו מתייחס לאפשרות התביעה ונותן לנוסע אפשרות לקבל סכום מסוים ללא הוכחת נזק.
דני מורג: אלה הדברים.
יעל רון בן משה: אני מניחה שאתה מכיר את זה גם מעצם היותך אזרח, אבל אני מקווה שגם מתוקף תפקידך, את נושא שירות הלקוחות וטענות האזרחים בנושא הזה.
יעל רון בן משה: האם למשרד התחבורה יש עמדה בנושא?
יעל רון בן משה: האם זה נושא שנבחן על ידי משרד התחבורה?
יעל רון בן משה: האם זה מעסיק אותך או אחרים במשרד?
דני מורג: העמדה היא שכל עוד אין לנו חובה מבחינת החוק וכל עוד החוק לא מעניק לנו סמכויות בנושא הזה, אנחנו לא נכנסים לתחום הצרכני.
ישראל אייכלר: גם לא לגבי העומסים בנמל התעופה?
יעל רון בן משה: עוד רגע נעבור לעומס.
יעל רון בן משה: גם על העניין הזה, גם אם החוק לא מאפשר לכם אכיפה או צעדים אחרים, נשמע לי מוזר שחודשים ארוכים אזרחים מתלוננים על זמני המתנה בשירות הלקוחות של החברה הלאומית.
יעל רון בן משה: היא כן עניין שאתם עוסקים בו ובחשיבות השימור שלהם כחברה אסטרטגית וכל מה שציינתי בפתח דבריי.
יעל רון בן משה: אנחנו לא שם.
יעל רון בן משה: אני לא יודעת אם זה הדרג שלך.
יעל רון בן משה: אם מישהו אחר ממשרד התחבורה שומע ורואה, אני מצפה ממשרד התחבורה בדרגים הגבוהים ביותר להיכנס לדבר הזה.
יעל רון בן משה: אם לא רואים ושומעים, אני מעבירה את המסר דרכך.
יעל רון בן משה: לא נראה לי סביר שמבוטלות טיסות ועוד לפני ביטול טיסות שירות לקוחות וכל האתגרים שחברת אל על מתמודדת איתם, בסופו של דבר מי שנושא בתשלום או בעול זה האזרחים ומשרד התחבורה אומר שזה לא קשור אליו.
יעל רון בן משה: זה לא נראה לי תקין.
יעל רון בן משה: אנחנו נעבור לעסוק בעומסים בנתב"ג.
יעל רון בן משה: שלומי, אנחנו נשמע מייד את שמואל זכאי, מנהל נתב"ג.
יעל רון בן משה: בכל זאת, מניסיון אישי, טיסת אל על שיצאה בשבוע שעבר בין הלילה של יום רביעי לחמישי ללוס אנג'לס, טיסה ישירה, אנשים מגיעים ויודעים שיש לפניהם 17 שעות או משהו כזה באוויר.
יעל רון בן משה: הם עברו את הבידוק הבטחוני מהר מאוד וחיכו למעלה משעה לצ'ק אין באל על.
שלומי עם שלום: גם כאן אני יכול להגיד שדווקא בעולם העומסים בנתב"ג עשינו כמה פעולות כדי להקל על הלקוח.
שלומי עם שלום: ציינתי את שירות טרום הטיסה שעשינו ביחד עם שמואל זכאי.
שלומי עם שלום: כל אדם שטס ללוס אנג'לס יכול היה להגיע יום לפני כן.
יעל רון בן משה: לא, למי שגר בנהריה לא הייתה אפשרות.
שלומי עם שלום: מגיעים גם משם.
שלומי עם שלום: את צודקת, אני מקבל גם את זה, אבל זה היה מקל על כולנו.
יעל רון בן משה: זו אמירה לא לעניין, זה לא להבין איפה אנחנו חיים.
יעל רון בן משה: אין רכבות בערב מהצפון או חזרה לצפון.
יעל רון בן משה: להמליץ לאנשים להגיע מאזור נהריה או אולי גם מאילת ערב קודם, זו לא המלצה לעניין והיא לא תיאמר בחדר הזה כשאני חושבת ראש הוועדה.
שלומי עם שלום: אני לא המלצתי את זה לאנשים מנהריה, ניסיתי לתקן.
שלומי עם שלום: אמרתי שיש את האופציה הזאת.
יעל רון בן משה: זה לא אופציה לחלקים גדולים בציבור הישראלי, למיליוני אנשים.
שלומי עם שלום: ועדיין אני חושב שיש אופציה לחלק גדול מהאנשים בציבור הישראלי כן להגיע יום לפני כן ולא כולם מנצלים את זה.
שלומי עם שלום: אני קורא לאנשים להיעזר בשירות הזה כדי להקל על כולם.
יעל רון בן משה: זה בתשלום?
שלומי עם שלום: לא.
שלומי עם שלום: להפך, זה עולה לי כסף לשים נציגים וביטחון.
שלומי עם שלום: זה מאוד מקל ואז אפשר להיות תוך רבע בשטח האווירי.
שלומי עם שלום: יש שירותים נוספים שאנחנו עושים.
שלומי עם שלום: בתוך הצ'ק אין - - -
שמואל זכאי: גברתי חברת הכנסת, אני יכול להגיד משהו על הנושא הזה?
יעל רון בן משה: אנחנו ניתן לשלומי לסיים את דבריו.
שלומי עם שלום: ניסינו לעשות את דברים.
שלומי עם שלום: בתוך התור בו עומדים לצ'ק אין אצלנו, בעבר היו מסמכי קורונה וזה משהו שהעלה את משך הזמן לצ'ק אין משתי דקות לשמונה דקות בממוצע.
שלומי עם שלום: אנחנו מאפשרים להטעין את המסמכים לאפליקציה, זה משהו ייחודי שיש אצלנו וזה חוסך זמן.
שלומי עם שלום: בתוך התור יש סיירת שעוברת ורואה אם אתה עם ילדים ומאפשרת לך לעבור את התור ולעשות את זה בנפרד.
שלומי עם שלום: אם אתה בא עם טרולי, אתה יכול להגיע לאזור W ולא לעמוד בתור.
שלומי עם שלום: אנחנו מכירים את זה ואני חושב שעשינו מעל ומעבר כדי לעזור.
שלומי עם שלום: יש מקרה נקודתי כמו שאת מציינת - - -
יעל רון בן משה: עכשיו אתה אומר שזה המיטב או שאמור להיות שיפור בדבר הזה?
שלומי עם שלום: אני חושב שאנחנו משתפרים.
שלומי עם שלום: גם כאן אנחנו מגייסים עוד אנשים שיהיו דיילי צ'ק אין כדי להרחיב את המעגל.
שלומי עם שלום: עדיין יש הרבה דברים שאנחנו רוצים לעשות וישפרו גם בעתיד, כמו צ'ק אין עצמי.
שלומי עם שלום: תוכל לעשות את זה בעצמך ולזרוק את המזוודה.
שלומי עם שלום: אני חושב שדווקא לבוא לחברת אל על בטענה כזאת אחרי שעשינו את כל הפעולות האלה, זה מציג את זה בצורה טיפה - - את בסוף אמרת לי מקרה נקודתי של טיסה שהמתינה.
יעל רון בן משה: ברשותכם, לפני שאנחנו עוברים לעומסים שקשורים לרשות שדות התעופה, עומסים בתחנות אל על בחו"ל.
יעל רון בן משה: העיתונאי ברק רביד כתב לפני עשרה ימים: עוד טיסה עם אל על שמתחילה להרגיש כמו סיוט.
יעל רון בן משה: מגיעים שלוש שעות לפני ונתקעים בתורים.
יעל רון בן משה: הוא היה בארצות הברית אם אני לא טועה.
יעל רון בן משה: נתקעים בתורים מטורללים וביטחון שלא זזים במילימטר, וזה עוד לפני הצ'ק אין והמזוודות.
שלומי עם שלום: אני שוחחתי עם ברק.
שלומי עם שלום: רוב הטענות שלו קשורות לביטחון אל על.
שלומי עם שלום: אני לא רוצה להיכנס כאן בוועדה לדברים הללו, אני גם דיברתי לפני זה עם אתי, יש שיקולים אחרים, יש קושי שמשרד האוצר לא מאפשר לפעמים לגייס - - זו עוד הגבלה על חברת התעופה הלאומית.
שלומי עם שלום: כשמטילים על הסוס הזה עוד ועוד דברים, זה קשה לו.
שלומי עם שלום: אני לא רוצה להיכנס לזה כאן.
שלומי עם שלום: רוב הטענות שלו לא נוגעות לחברת אל על ולצ'ק אין אצלנו, אלא לדברים אחרים שקשורים לקב"טים שמי שמתקצב את זה הוא משרד האוצר, הוא קובע את היקף האנשים.
שלומי עם שלום: ברשותך, אם תרצי ניקח את זה בדלתיים סגורות.
שלומי עם שלום: דווקא הטענות האלה של ברק רביד לא קשורות ישירות לחברת אל על.
שלומי עם שלום: זה נכון שקוראים לזה ביטחון אל על ונכון שזה עושה את הביטחון של כל חברות התעופה, אבל גם כאן לפעמים הביטחון הוא נטל.
יעל רון בן משה: אני מקבלת את הצעתך שנדון בזה בדלתיים סגורות, נראה אם זה צריך להישאר בדלתיים סגורות או לא.
יעל רון בן משה: בשורה התחתונה, חווית הלקוח אצלכם היא פעמים רבות לא טובה.
יעל רון בן משה: אחרי שאמרנו את הדברים הטובים על המאמצים שנעשים, אנשים שפעם אחת לא מצליחים להשיג אתכם בטלפון ופעם שנייה כשמגיעים לשדה תעופה זה לוקח להם שלוש שעות.
יעל רון בן משה: זה משהו שנצטרך לבחון ולא להרים כתפיים כאילו אין מה לעשות.
שלומי עם שלום: לא אמרתי שאין מה לעשות, רק ציינתי מה כן עשינו.
שלומי עם שלום: ציינתי שזמן ההמתנה התקצר מימים, לשעות, לשעה, לדקות.
יעל רון בן משה: בשירות הטלפוני.
שלומי עם שלום: בהחלט, זה משתפר.
שלומי עם שלום: פתחנו עוד ערוצים ואנחנו מגייסים עוד אנשים, ציינתי בפני הוועדה.
שלומי עם שלום: יותר נכון להסתכל על קו המגמה ועל מה חברת אל על עושה.
יעל רון בן משה: עברנו לנושא של עומסים בשדה התעופה ועל זה אתה אומר שהייתה תקלה נקודתית ועם ברק זה סיפור אחר.
שלומי עם שלום: עשינו הרבה מאוד מאמצים שהם ייחודיים לאל על.
שלומי עם שלום: יש לנו גם מחשבות על טכנולוגיה נוספת כדי לשפר את המהלך הזה.
יעל רון בן משה: בבקשה שמואל זכאי, מנהל נתב"ג.
שמואל זכאי: צהריים טובים.
שמואל זכאי: תודה לך גברתי יושבת הראש.
שמואל זכאי: אני רוצה לפתוח ולומר שקודם כל רמת השירות בהיבט זמני העמידה בתור בנתב"ג נמדדים כל הזמן באופן רציף, גם על ידי חברות פנימיות שלנו וגם על ידי חברות בינלאומיות.
שמואל זכאי: הנתונים ידועים, שקופים ואפשר להציג אותם.
שמואל זכאי: שתי נקודות השירות בהן הנוסעים עומדים את הזמן הממושך ביותר היום בנמל התעופה, אחד זה באפיון הבטחוני לפני הרישום לטיסה.
שמואל זכאי: 90% מהנוסעים עמדו שם בפסח כ-23 דקות.
שמואל זכאי: 90% מהנוסעים עמדו בתחנת הרישום לטיסה אצל חברות התעופה 53 דקות.
שמואל זכאי: זאת לעומת קיץ 2019 בו 90% מהנוסעים עמדו בתחנה של הבידוק הבטחוני 13 דקות ו-20 דקות בתחנה של הרישום לטיסה.
שמואל זכאי: למה זה קורה?
שמואל זכאי: אנחנו נמצאים היום עם 75% נוסעים ביחס למה שהיה ב-2019, אבל ב-2019 היו לי 1,700 עובדי ביטחון והיום יש לי רק 600, למה?
שמואל זכאי: כי המדינה הוציאה את העובדים לחל"ת.
שמואל זכאי: זה חבר'ה צעירים, סטודנטים, לא היה להם כוח או יכולת לחכות שנתיים שהתעופה תתאושש.
שמואל זכאי: הם כבר נמצאים במקומות עבודה אחרים לחלוטין.
שמואל זכאי: כולכם יודעים מה קורה במשק הישראלי עם גיוס עובדים.
שמואל זכאי: אל התוצאות האלה הצלחנו להגיע כשלקחנו את כל העובדים של רשות שדות התעופה, מהנדסים, אקדמאים, עובדים שלא עובדים בביטחון, עשינו להם הכשרה מהירה והכנסנו אותם לעבודת ביטחון, ממני ועד אחרון העובדים, כדי לשפר את המצב.
שמואל זכאי: את התייחסת לתושבי הצפון.
שמואל זכאי: אני מבקש ממך, אנחנו נכונים לפתוח טרום טיסה בנמל התעופה בחיפה עבור תושבי הצפון, במקום שיגיעו לנתב"ג למסור את המזוודות שלהם, שיגיעו לנמל התעופה בחיפה.
שמואל זכאי: אנחנו כבר ערוכים לזה, בנינו שם את המערכות, יש לנו כוח אדם וביטחון.
שמואל זכאי: כמי שחי כל חייו בצפון, זה יאפשר - - רק מי שחי שם מבין מה זה לגור בכרמיאל או מעלות תרשיחא ולהגיע לטיסה בחמש בבוקר בנתב"ג.
שמואל זכאי: זה יאפשר לתושבי הצפון להגיע לנמל התעופה בחיפה יום לפני כן, לעשות רישום לטיסה, להשאיר את המזוודה ולהגיע לטיסה ישירות למטוס.
שמואל זכאי: לעשות ביקורת גבולות ולהגיע ישירות למטוס.
יעל רון בן משה: ממתי יתחיל השירות הזה?
שמואל זכאי: אנחנו מוכנים להתחיל מחר.
יעל רון בן משה: מה עוצר את זה?
שמואל זכאי: חברות התעופה.
שמואל זכאי: אני נמל תעופה, אני לא יודע לעשות רישום לטיסה לנוסעים.
שמואל זכאי: מי שצריך לעשות רישום לטיסה לנוסעים זה חברות התעופה, הן מוכרות כרטיסים לנוסעים והן עושות את תהליך הרישום לטיסה.
שמואל זכאי: אני מוכן עם כל המשאבים, השקענו כסף, הכשרנו את נמל התעופה בחיפה.
שמואל זכאי: אני ממתין.
שמואל זכאי: הוצאתי מכתב לכל חברות התעופה שאנחנו מוכנים ממחר.
שמואל זכאי: אני אפילו מממן את המשאיות שיביאו את המזוודות מנמל התעופה בחיפה לנתב"ג.
יעל רון בן משה: ברשותך, אם תוכל להעביר אלינו את המכתב הזה וננסה לסייע לרתום את חברות התעופה.
יעל רון בן משה: אני מניחה שזה מצריך מהן גם איזושהי היערכות תקציבית ושל כוח אדם.
יעל רון בן משה: אני חושבת שזה ראוי ונכון שזה יתקדם.
שמואל זכאי: אם יכולה לצאת בשורה מהדיון הזה, בשורה שהיא בשורה לא הצהרתית אלא פרקטית שאפשר לעשות אותה כבר לקיץ הזה, זה הנושא הזה.
שמואל זכאי: אנחנו ניתן לתושבי הצפון - - את גרה בצפון, מהדברים שלך הבנתי שאת ערה למצוקות.
שמואל זכאי: זה לא הגיוני שמשפחה עם שלושה ילדים שרוצה לטוס לנופש ביוון לא תישן כל הלילה בשביל להגיע לנתב"ג לטיסה בחמש בבוקר.
שמואל זכאי: היא צריכה להגיע לפה ב-2:00 ותעמוד בתורים פה שלוש שעות.
שמואל זכאי: אם אנחנו יכולים לאפשר להם למסור את המזוודה יום קודם ולהגיע לפה כמו שצריך, במקום לעמוד שלוש שעות בתור תוך 45 דקות הם יוכלו להגיע למטוס.
שמואל זכאי: אני חושב שאנחנו חייבים לעשות את זה.
יעל רון בן משה: בסדר גמור, יש לך שותפה.
יעל רון בן משה: ברשותך אני אציין לגבי העובדים שבשנת 2000 גויסתי לעבוד ברשות שדות התעופה, הייתי סלקטורית.
יעל רון בן משה: רשות שדות התעופה יצאו אז במבצע של גיוס כוח אדם מאסיבי לקראת ביקור האפיפיור, אם אני לא טועה.
יעל רון בן משה: שמו דגש על עובדים שגרים בצפון ונתנו לנו את כל המעטפת עם מיונים ומבחנים בצפון, ובסופו של דבר גם הלינו אותנו באזור שדה התעופה במשך שלושה חודשים.
יעל רון בן משה: אני חושבת שזה היה מאוד כדאי אז למדינה שלא הצליחה לגייס עובדים ממרכז הארץ ומאוד רצתה לארח את האפיפיור.
יעל רון בן משה: אני תוהה אם גם עכשיו חושבים על גיוס עובדים שאינם גרים באזור המרכז עם המעטפת המשלימה.
יעל רון בן משה: אני הייתי אז חיילת משוחררת ולולא המעטפת הזאת כנראה שלא הייתי מגיעה לעבודה הזו.
שמואל זכאי: יותר מכך, לא ידעתי שעברת אצלנו כבודקת ביטחונית, אז את בעניינים.
שמואל זכאי: את יודעת, פחות או יותר העובדות והעובדים שעובדים אצלנו הם באותו פרופיל כמו שאת עברת, אחרי שחרור וכן הלאה.
שמואל זכאי: אנחנו קוראים ורוצים לשנות את פרופיל העבודה.
שמואל זכאי: אין שום סיבה בעולם שאימא שיש לה ילדים לא תפזר את הילדים למסגרות, גני הילדים ובתי הספר ותבוא לעבוד ב-09:00 אחרי שהיא מסרה את הילדים למסגרות החינוכיות.
שמואל זכאי: היא תעבוד פה עד 13:00-14:00 ותלך לאסוף את הילדים.
שמואל זכאי: אותו דבר לגבי האב.
שמואל זכאי: גם את זה אנחנו כבר משנים את פרופיל הגיוס.
שמואל זכאי: לגבי גמלאים, אנחנו כל הזמן רוצים לדאוג לגיל השלישי.
שמואל זכאי: אנשים היום בגיל 67 כוחם עוד במותניהם.
שמואל זכאי: גם אותם אנחנו רוצים להביא לעבודה.
שמואל זכאי: הבעיה שלנו היא שהשכר שלנו, כמו שאת יודעת, הוא מחייב אישור של הממונה על השכר באוצר.
שמואל זכאי: אנחנו מתנהלים מולו.
שמואל זכאי: אני לא רוצה להיכנס לעניין של עבודה מועדפת כי זו גם סוגייה פוליטית.
שמואל זכאי: כל משרד רוצה שהעובדים שעובדים במשרד שלו, בתיירות, במסחר, בתחנות הדלק, יוכרזו כעבודה מועדפת.
שמואל זכאי: העובדים בתעופה, למרות המצב בו אנחנו נמצאים, אינם מוכרזים כעבודה מועדפת.
שמואל זכאי: הדברים שאת דיברת עליהם, אנחנו בהחלט מתייחסים אליהם.
שמואל זכאי: הסעות, מגורים, שעות עבודה גמישות, אפשרות ללמוד תוך כדי עבודה, זה דבר מאוד חשוב.
שמואל זכאי: 90% מהעובדים שלנו הם סטודנטים, הם רוצים ללמוד.
שמואל זכאי: אנחנו עושים את כל הדברים האלה.
שמואל זכאי: אני חייב להגיד שאנחנו חייבים, קודם כל אני, אנחנו חייבים לשנות את הלך המחשבה שלנו.
שמואל זכאי: העולם השתנה, הנוער השתנה, דברים כמו יום חופש או עבודה מהבית, קרנות השתלמות, בגיל של העובדים האלה אני לא ידעתי שיש קרן השתלמות.
שמואל זכאי: היום החבר'ה האלה שהם חבר'ה איכותיים בצורה בלתי רגילה מודעים לדברים האלה.
שמואל זכאי: החובה שלנו כמעסיקים, ואנחנו עובדים על זה מאוד קשה, לעשות את כל ההתאמות.
שמואל זכאי: תראי, חסרים לי 1,000 עובדים - - -
יעל רון בן משה: מתי אתה מגיע לפחות ל-75% כמו יחס הנוסעים לפי 2019?
שמואל זכאי: את לא תאהבי את התשובה.
שמואל זכאי: זה תהליך ארוך.
שמואל זכאי: אני חושב שאנחנו נעמוד על הרגליים רק לקראת פסח בשנה הבאה כי זה תהליך מאוד ארוך.
שמואל זכאי: אני מבטיח לך שנעשה 100% מאמץ כדי לקצר את זמני העמידה בתור כבר בקיץ הזה.
שמואל זכאי: ביום רביעי אנחנו פותחים את טרמינל 1 כולל דיוטי פרי ומסלול נוסע יוצא מלא.
שמואל זכאי: זה הזמן להגיד לשרת התחבורה שזאת הייתה יוזמה שלה והיא דחפה ככל יכולתה כדי שנעשה את המהלך הזה כדי לפזר את העומסים בנמל התעופה.
שמואל זכאי: זה קורה כבר ביום רביעי הזה.
שמואל זכאי: נעשה 100% מאמץ בשביל לשפר את זמני העמידה בתור.
שמואל זכאי: אני חוזר ואומר, אני באמת מתנצל, אנחנו נעשה את מירב המאמצים.
שמואל זכאי: כולכם טסתם בנתב"ג, אתם יודעים שזה נמל תעופה שידע לתת שירות טוב מאוד לנוסעים ולציבור הישראלי.
שמואל זכאי: אנחנו נעשה 100% מאמץ בשביל לחזור ולתת את אותה רמת שירות אותה היינו רגילים לתת בשנים שעברו.
יעל רון בן משה: תודה רבה, אני מודה לך שהצטרפת אלינו.
ישראל אייכלר: אפשר להגיד משהו?
יעל רון בן משה: בבקשה, חבר הכנסת אייכלר.
ישראל אייכלר: שלום לשמואל.
ישראל אייכלר: אני מכיר את שמואל יותר צעיר, יותר נמרץ ועם בשורות יותר טובות בתקופה בה היינו בוועדת הכלכלה בחוק טיבי וכל זה.
ישראל אייכלר: היינו אצלו בסיורים.
ישראל אייכלר: מאוד הצטערתי לשמוע את הדברים של שמואל, ובפרט את הרוח.
ישראל אייכלר: הוא אומר את האמת בפנים, יש מצב שחסרים 1,000 עובדים.
ישראל אייכלר: יש לי פה פנייה של אדם שנסע לפני עשרה ימים, לא משהו דרמטי, המתנה של שעה עד לקבלת המדבקות בביטחון והמתנה של שעה נוספת עד מסירת המזוודות.
ישראל אייכלר: 300 אנשים מחכים ורק ארבעה פקידים היו בדלפקים.
ישראל אייכלר: זה כולל משפחות עם ילדים.
ישראל אייכלר: שמואל, אני ציפיתי שתהיה איש בשורה יותר גדול, בפרט לגבי הבידוק הבטחוני.
ישראל אייכלר: במשך שנים רבות ניהלת את הטרמינלים בצורה כל כך נמרצת וזורמת, בדיוק עכשיו כשאנחנו כל כך משוכללים וממוחשבים, אין סיבה שאנשים יצטרכו לחכות שעה בשביל לקבל מדבקה מהביטחון.
ישראל אייכלר: אני מקווה מאוד ששמואל עוד שומע אותי, אבל אם לא תמסרו לו שאני מצפה ממנו שילחץ על משרד הביטחון, משרד התחבורה ומשרד האוצר, אני לא יודע איך.
ישראל אייכלר: אנחנו נוכל לעזור לו ויושבת הראש בוודאי תוכל לעזור לו בעניין.
ישראל אייכלר: לגבי משרד התחבורה, היה לי עצוב לשמוע שלמשרד התחבורה אין שום רגולציה על העניין של שירותי לקוחות בשעה שכל אוטובוס שמאחר בחמש דקות או לקבוע באיזו תחנה הוא יעמוד, כל משרד התחבורה עומד על הרגליים.
יעל רון בן משה: אנחנו מכירים את זה מהוועדה הזו.
ישראל אייכלר: אגב, גם שם - - -
יעל רון בן משה: אנחנו ניפגש השבוע לגבי הקווים מהצפון לירושלים.
ישראל אייכלר: גם שם הייתה לנו בעיה שעד שקיבלנו תשובות של פניות הציבור בנושא התחבורה עבר הרבה זמן.
ישראל אייכלר: כשאין בכלל יחס לנושאים של שירותי לקוחות במשרד התחבורה, זה דבר שצריך לבוא לידי תיקון מלמעלה.
ישראל אייכלר: אי אפשר להאשים את מנהל התחום של קשרי תעופה.
שלומי עם שלום: אני חושב שמה שציין מר זכאי בנושא עבודה מועדפת, אני כן הייתי מבקש ומצפה - - אנחנו מתמודדים עם קושי.
שלומי עם שלום: אני חושב שהמלונות ותחנות הדלק, אני לא מזלזל במקומות הללו, אבל גם בתוך רשות שדות התעופה יש אלמנטים של ביטחון ואבטחה שזה כן מוכר כעבודה מועדפת.
שלומי עם שלום: אני חושב שזה יכול מאוד לסייע.
שלומי עם שלום: אפילו כהוראה זמנית הייתי מבקש מהבית הזה לחשוב אם אפשר לתת איזושהי מכסה כי עבודה מועדפת זה משהו שמאוד יסייע לנו.
שלומי עם שלום: אנחנו נתקלים היום - - שמוליק לא היטיב לתאר את זה.
שלומי עם שלום: אנחנו רוצים לראיין מישהו לעבודה והוא מראיין אותך.
יעל רון בן משה: אני אגיד לך, הנושא של העבודה המועדפת, בשורה התחתונה זה אומר תוספת של איזשהו שכר מבחינת העובד.
יעל רון בן משה: כך זה נתפס מבחינת העובד.
יעל רון בן משה: זה בעצם איזשהו מענק שהוא מקבל בסוף התקופה.
יעל רון בן משה: בתחומים רבים זה לא מוכיח את עצמו כמה שמביא עוד ידיים עובדות לאותו תחום.
יעל רון בן משה: זה מה שאומרת עבודה מועדפת.
יעל רון בן משה: החייל המשוחרר או בן/בת השירות הלאומי עובדים כמות של שעות ומקבלים איזושהי הטבה כספית.
יעל רון בן משה: אנחנו רואים את זה בתחומים שציינת כמו מלונאות ומתדלקים, אבל זה לא מה שמביא ידיים עובדות.
קריאה: אי אפשר להשלים עם מחסור של 1,000 עובדים.
יעל רון בן משה: עוד רגע נחשוב מה הפתרונות.
יעל רון בן משה: אני רוצה להגיד על עבודה מועדפת, אני מאוד בעד לעודד צעירים להשתלב בשוק העבודה ובמקומות בהם חסרים עובדים במשק.
יעל רון בן משה: אנחנו רואים שחסרים מאבטחים בבתי חולים, אנחנו רואים שחסרים עובדים בחקלאות, אנחנו רואים שחסרים אנשים בתחומי הוראה, אני לא מחליפה מורים או מחנכים, אבל בכל זאת איזשהו סיוע.
יעל רון בן משה: אני לא בטוחה שהעבודה בנתב"ג צריכה להיות בקטגוריה הזאת, ובכל מקרה זה לא מה שגורם לעובדים לבוא לתחומים האלה.
יעל רון בן משה: כנראה שנצטרך להיות יותר יצירתיים עם הדור הזה.
שלומי עם שלום: זה מה שאנשי משאבי אנוש אצלנו אומרים, שאם הייתה לנו עבודה מועדפת יכול להיות - - -
יעל רון בן משה: בעצם הם אומרים שאם היינו נותנים שכר של עוד 1,000 שקלים לחודש למשך חצי שנה, יכול להיות שהיינו מגייסים עוד עובדים.
יעל רון בן משה: אני לא בטוחה שזה השכר.
שלומי עם שלום: זה לא רק השכר, אני חושב שזה טרנד, עובדה שיש מתדלקים.
יעל רון בן משה: אין מתדלקים בעבודה מועדפת.
יעל רון בן משה: אם תמצא חייל משוחרר שעובד כמתדלק תודיע לי.
מירים אילדיז: אני רוצה להוסיף משהו קטן.